language: chu
availability: CC BY-NC-SA 4.0 (https://creativecommons.org/licenses/by-nc-sa/4.0/)

Codex Zographensis - Luca

Пон҄еже оубо. мнози начѧшѧ. чинити повѣсть. о ꙇзвѣстънъꙇхъ въ насъ вештехъ. ѣкоже прѣдашѧ намъ. бꙑвъшеі ꙇскони самовидьци. ꙇ слоугꙑ словеси. ꙇзволи сѧ ꙇ мьнѣ хождьшю. ꙇспръва по всѣхъ. въ ꙇстинѫ по рѧдоу. псати тебѣ. славънъꙇ тⸯеофиле. да разоумѣеши. о н҄ихъже наоучилъ сѧ еси словесехъ. оутвръжденье.

бꙑстъ въ дьни ꙇрода ц҃рѣ. ꙇюдеꙇска. ꙇереі етеръ ꙇменемь захариѣ. отъ дьневънꙑѩ чрѣдꙑ авиан҄ѧ. ꙇ жена его отъ дъштеръ арон҄ь. ꙇмѧ еі. елисаветь.

Бѣашете же оба правьдъна прѣдъ б҃мь. ходѧшта въ заповѣдьхъ всѣхъ. ꙇ оправъданиіхъ г҃ніхъ. бес порока.

ꙇ не бѣ ꙇма чѧда. пон҄еже бѣ елисаветь неплодꙑ. ꙇ оба заматорѣвъша въ дьнехъ своіхъ бѣашете.

бꙑстъ же слоужѧштю моу. въ чиноу чрѣдꙑ своеѩ прѣдъ б҃мь. по обꙑчаю ерѣꙇскоумоу. ключи сѧ емоу покадити. въшьдъшю въ црⸯковь г҃нѭ. ꙇ вьсе множьство л҄юдіи бѣ. молитвѫ дѣѩ. вьнѣ въ годъ тьмиѣна.

ави же сѧ емоу а҃ꙉлъ г҃нь. стоѩ о деснѫѭ олⸯтарѣ кадильнааго.

ꙇ съмѧте сѧ захариѣ видѣвъ. ꙇ страхъ нападе на н҄ь.

рече же къ н҄емоу а҃ꙉлъ г҃нь. не боꙇ сѧ захариѣ. зан҄е оуслꙑшана бꙑстъ молитва твоѣ. ꙇ жена твоѣ елисавьть. родитъ с҃нъ тебѣ. ꙇ наречеши ꙇмѧ емоу ꙇоанⸯнъ.

ꙇ бѫдетъ тебѣ радость ꙇ веселье. ꙇ мноѕи о рождьствѣ его въздрадоуѭтъ сѧ.

бѫдетъ бо велиі прѣдъ б҃мь. ꙇ вина ꙇ творена кваса. не ꙇматъ пити. ꙇ д҃ха с҃та ꙇсплънитъ сѧ. еште же ꙇ чрѣва м҃ре своеѩ. ꙇ многꙑ с҃новъ ꙇ҃л҄евъ. обратитъ къ г҃ю б҃у ꙇхъ.

ꙇ тъ прѣдьꙇдетъ прѣдь н҄имь. д҃хомь ꙇ силоѭ ꙇлиіноѭ. обратити с҃рдьца о҃цмъ на чѧда. ꙇ противънꙑѩ. въ мѫдрость правьдънъꙇхъ. оуготовати г҃ви л҄юди съвръшенꙑ.

ꙇ рече захариѣ къ а҃ꙉлоу. по чьсомоу разоумѣѭ се. Азъ бо есмь старъ. ꙇ жена моѣ заматорѣвъши въ дьньхъ своꙇхъ.

ꙇ отъвѣштавъ а҃ꙉлъ рече емоу. азъ есмь гавриілъ. прѣстоѩі прѣдъ б҃мь. ꙇ посъланъ есмь г҃лати тебѣ. ꙇ благовѣститі тебѣ се.

ꙇ се бѫдеши мльчѧ. до н҄егоже дьне бѫдетъ се. зан҄е не вѣрова. словесемъ моꙇмъ. ѣже събѫдѫтъ сѧ вь врѣмѧ своѩ.

ꙇ бѣшѧ л҄юдье жидѫште захариѩ. ꙇ чюждаахѫ сѧ еже мѫждааше въ ц҃ркъве.

ꙇ тъ бѣ помаваѩ ꙇмъ. ꙇ прѣбꙑвааше нѣмъ.

ꙇ бꙑстъ ѣко ꙇсплънишѧ сѧ дьнье. слоужьбꙑ его. ꙇде въ домъ своі.

по сихъ же дьньхъ. зачѧтъ елисавьть жена его. ꙇ таѣше пѧть м҃ць г҃л҄ѭшти. ѣко

тако сътвори мнѣ г҃ь. въ дьни вь н҄ѧже призьрѣ. отъѩти поношенье мое отъ ч҃къ.

Вь шестꙑ же м҃ць. посъланъ бꙑс а҃ꙉлъ гавьриілъ. отъ б҃а. въ градъ галилеꙇскъ. емоуже ꙇмѧ назаретъ. къ дѣвѣ обрѫченѣ мѫжеви. емоуже ꙇмѧ ꙇосифъ. отъ домоу д҃ава. ꙇмѧ дѣвѣ мариѣ.

ꙇ въшьдъ къ н҄еі а҃ꙉлъ рече. радоуі сѧ благодѣтънаѣ г҃ь съ тобоѭ. б҃лгсв҄ена тꙑ въ женахъ.

ѡна же слꙑшавъши съмѧте сѧ о словеси его. ꙇ помꙑшл҄ѣаше вь себѣ. како се бѫдетъ цѣлованье.

ꙇ рече еі а҃ꙉлъ. не боꙇ сѧ марие. обрѣте бо благодѣть отъ б҃а.

ꙇ се зачьнеши вь чрѣвѣ. ꙇ родиши с҃нъ. ꙇ наречеши ꙇмѧ емоу и҃с.

Рече же мариѣ къ а҃ꙉлоу. како бѫдетъ се. ꙇжде мѫжа не знаѭ.

ꙇ отъвѣштавъ а҃ꙉлъ рече еі. д҃хъ с҃тꙑ наꙇдетъ на тѧ. ꙇ сила вꙑшьн҄ѣаго осѣнитъ тѧ. тѣмь же ꙇ еже родитъ сѧ. с҃то наречетъ сѧ с҃нъ б҃жіи.

ꙇ се елисавьть. ѫжика твоѣ. ꙇ та зачьнетъ въ старость своѭ. ꙇ сь м҃ць шестꙑ естъ еі. нарицаемѣі неплодъви. ѣко не ꙇзнеможетъ отъ б҃а вьсѣкъ г҃лъ.

рече же марьѣ. се раба г҃нѣ. бѫди мⸯнѣ по г҃лоу твоемоу. ꙇ отиде отъ н҄еѩ а҃ꙉлъ.

въставъши же мариѣ въ тꙑ дни. ꙇде въ горѫ съ тъштаньемь. въ градъ ꙇюдовъ. ꙇ вьниде въ домъ захаріинъ. ꙇ цѣлова елисавьть.

ꙇ бꙑстъ ѣко оуслꙑша елисавьть. цѣлованье маріино. вьзигра сѧ младьньць радоштами вь чрѣвѣ еѩ. ꙇ исплъни сѧ д҃хомь с҃тъꙇмь елисавьть.

ꙇ възъпи гласомь вельемь ꙇ рече. б҃лгвна тꙑ вь женахъ. ꙇ б҃лгсвенъ плодъ чрѣва твоего.

ꙇ отъкѫдоу се. да придетъ мати г҃и моего къ мнѣ.

се бо ѣко бꙑстъ гласъ. цѣлованьѣ твоего. въ оушью моею. вьзигра сѧ младѣништь радоштами вь чрѣвѣ моемь.

ꙇ блажена ѣже вѣрѫ ѩтъ. ѣко бѫдетъ съвръшенье. г҃ланꙑмъ отъ г҃ѣ.

ꙇ рече мариѣ. величитъ д҃ша моѣ г҃ѣ.

ꙇ вьздрадова сѧ д҃хъ моі. о б҃ѕѣ с҃пѣ моемь. ѣко призьрѣ на съмѣренье рабꙑ своеѩ.

се бо отъселѣ блажѧтъ мѧ вьси роди. ѣко сътвори мьнѣ величие силънꙑ.

ꙇ с҃то ꙇмѧ его.

ꙇ милость его въ родꙑ ꙇ родъ боѩштиімъ сѧ его.

сътвори дръжавѫ мꙑшьцеѭ своеѭ. расточи гръдꙑѩ мꙑсльѭ сръдьца ꙇхъ.

низъложи силънꙑѩ съ прѣстолъ. ꙇ вьзнесе съмѣренꙑѩ.

лачѫштѧѩ ꙇсплъни благъ. ꙇ богатѧштѧѩ сѧ отъпоусти тъштѧ.

приѩтъ ꙇ҃л҄ѣ отрока своего. помѣнѫти милость. ѣкоже г҃ла къ о҃цемъ нашимъ. аврамоу ꙇ сѣмене его до вѣка.

прѣбꙑстъ же мариѣ съ н҄еѭ. ѣко три м҃цѧ ꙇ възврати сѧ въ домъ своі.

елисавети же ꙇсплънишѧ сѧ дьнье родити еі. ꙇ роди с҃нъ.

ꙇ слꙑшашѧ окръстъ живѫштеі. ꙇ рожденье еѩ. ѣко вьзвеличилъ естъ г҃ь. милость своѭ съ н҄еѭ.

ꙇ бꙑстъ въ осмьі дьнь. придѫ обрѣзатъ отрочѧте. ꙇ нарицаахѫ е. ꙇменемь. о҃ца своего захариѩ.

ꙇ отъвѣштавъши м҃ти его рече.

ꙇ рѣшѧ еи. ѣко никътоже естъ отъ рожденьѣ твоего. ꙇже нарицаетъ сѧ ꙇменемь тѣмь.

помавааше же о҃ць его. како би хотѣлъ нарешти е.

ꙇ испрошь дъштицѫ напса. г҃лѧ. ꙇоанъ естъ ꙇмѧ емоу. ꙇ чюдишѧ сѧ емоу вⸯси.

отвръзошѧ же сѧ оуста его абье. ꙇ ѩзꙑкъ его. ꙇ г҃лааше. б҃гсвстѧ б҃а.

чьто оубо отрочѧ се бѫдетъ. ꙇ рѫка г҃нѣ бѣ съ н҄имь.

ꙇ захариѣ о҃ць его. ꙇсплъни сѧ д҃хомь с҃тъꙇмь. ꙇ пророчьствова г҃лѧ:

Ꙇ тꙑ отрочѧ пророкъ вꙑшьн҄ѣго наречеши сѧ.

Бꙑстъ же въ дьни тꙑ. ꙇзиде повелѣние. отъ к҄есара авъгоуста. написати вьсѫ вьсел҄енѫѭ.

Ꙇ бꙑс егда бꙑс. въ единомь отъ градъ. ꙇ се мѫжь ꙇсплънь прокаженьѣ. ꙇ видѣвъ ꙇ҃са паде ниць. молѧ сѧ емоу ꙇ г҃лѧ г҃и.

Бꙑс же егда възврати сѧ и҃с. приѩтъ і народъ.